**Jernej Logar**

mikrobiolog, parazitolog

Prof. dr. Jernej Logar, univ. dipl. biol., se je rodil 15. aprila 1946 v Ljubljani. Leta 1965 je maturiral. Po maturi je začel študij na Oddelku za biologijo Biotehniške fakultete Univerze v Ljubljani. Takoj po končanem študiju biologije leta 1971 se je zaposlil na Inštitutu za mikrobiologijo in imunologijo Medicinske fakultete Univerze v Ljubljani, kjer je prevzel vodenje parazitološkega oddelka. Leta 1976 je na Medicinski fakulteti Univerze v Ljubljani zaključil magistrski študij iz medicinske parazitologije z nalogo »Problemi toksoplazmoze in preskus različnih zdravil na belih miših, okuženih s toksoplazmo seva RH«. Doktorsko disertacijo z naslovom »Kongenitalna toksoplazmoza v Sloveniji« je zagovarjal leta 1984. Leta 1980 se je strokovno izpopolnjeval na Oddelku za neonatologijo in prirojene okvare Univerzitetne otroške klinike na Dunaju v Avstriji, v letih 1985 in 1988 pa na Oddelku za parazitologijo Univerzitetnega inštituta za javno zdravstvo v Bilthovnu na Nizozemskem. Leta 1992 je bil na Medicinski fakulteti Univerze v Ljubljani izvoljen v naziv izrednega profesorja mikrobiologije in imunologije.

Kot vodja Laboratorija za parazitologijo Inštituta za mikrobiologijo in imunologijo in kot vodilni slovenski medicinski parazitolog se je ukvarjal s problemi laboratorijske diagnostike bolezenskih parazitov in ugotavljanjem njihove razširjenosti in pogostosti v Sloveniji. Pod njegovim vodstvom se je Laboratorij razvil v osrednji, vodilni in referenčni center medicinske parazitologije v slovenskem prostoru.

Raziskovalno delo profesorja Jerneja Logarja je bilo prvenstveno osredotočeno na področje, ki ga je obravnaval že v svojem magistrskem in doktorskem delu, to je proučevanju parazita *Toksoplasma gondii* in okužbe toksoplazmoze. V več odmevnih člankih v domačih in tujih revijah je objavil svoja spoznanja o možnostih preprečevanja prirojene toksoplazmoze v Sloveniji. Na podlagi njegovih raziskav je Ministrstvo za zdravje Republike Slovenije leta 1995 uvedlo obvezno sistematično pregledovanje serumov nosečnic na kongenitalno toksoplazmozo, z njegovimi navodili pa je bil predpisan način pregledovanja nosečnic na toksoplazmozo za vse mikrobiološke laboratorije v Sloveniji. Ta pomemben javnozdravstveni preventivni ukrep je predstavljal velik dosežek in potrditev prizadevanj profesorja Jerneja Logarja in zagotovo marsikateri nosečnici še danes odvrne skrb glede morebitnega rojstva okuženega in prizadetega otroka. Od leta 2004 je sodeloval pri evropski študiji o kongenitalni toksoplazmozi SYROCOT.

Bogata je bila tudi njegova publicistična dejavnost. Bibliografija profesorja Jerneja Logarja v bazi SICRIS obsega 161 zapisov, od tega več kot 20 del v revijah, ki jih citira SCI (celotna bibliografija je dostopna na [tej povezavi](http://izumbib.izum.si/bibliografije/Y20180206101325-07000.html)). Bil je avtor in soavtor številnih priročnikov in študijskih gradiv, kot tudi člankov v domačih in tujih revijah. Zapustil nam je klasični, večkrat posodobljen in ponatisnjen učbenik medicinske parazitologije, v zadnji izdaji poimenovan Parazitologija človeka, ki je nepogrešljiv vir znanja za dodiplomske in podiplomske študente medicine in zdravnike. Ko govorimo publicističnem udejstvovanju prof. Logarja, moramo posebej izpostaviti njegovo skrb za lep obči in strokovni slovenski jezik in izrazoslovje.

Kot član skupine za pripravo Slovenskega medicinskega slovarja je prispeval več kot 550 gesel s področja parazitologije in parazitskih bolezni. Več let je bil tudi član Terminološke komisije Slovenskega mikrobiološkega društva. S svojimi prispevki je aktivno sodeloval na domačih in mednarodnih kongresih, bil je član domačih strokovnih društev in združenj ter Ameriškega združenja parazitologov (ASP, angl. *American Society of Parasitologists*).

Profesor Jernej Logar je predaval študentom medicine, stomatologije, mikrobiologije, farmacije, študentom interdisciplinarnega doktorskega študijskega programa Biomedicina in na podiplomskem izobraževanju Bolnišnična higiena. Bil je mentor pri diplomskih, magistrskih in doktorski delih. Svoje široko znanje je nesebično predajal mlajšim generacijam.

Odnos profesorja Jerneja Logarja do stroke in diagnostike je bil visoko etičen in profesionalen. Delo na svojem področju je opravljal z izjemnim čutom odgovornosti do bolnikov, katerih vzorci so mu bili zaupani. Zapletenih primerov se je vedno loteval sistematično, s študijem vse dosegljive literature in, če je bilo potrebno, tudi s posvetovanjem s strokovnjaki doma ali v tujini.

Poleg izvrstne strokovne, raziskovalne in učiteljske dejavnosti je profesorja Jerneja Logarja odlikoval njegov blag, umirjen in vselej prijazen odnos do sodelavcev. Kolegom je vedno znal prisluhniti, jim pomagati s strokovnim ali osebnim nasvetom.

Profesor Jernej Logar je vse svoje poklicno delovanje posvetil proučevanju parazitov, bolezenskih zajedavcev, ki sobivanje z ljudmi izkoriščajo zgolj za svojo korist, pri čemer brezobzirno povzročajo škodo svojim človeškim gostiteljem. V svojem osebnem življenju pa je brezpogojno sledil popolnemu nasprotju parazitizma, to je načelu dobronamernega sožitja med ljudmi. Bil je velik človek brezmejne topline.